
До
Пенчо Милков
в качеството на Кмет на Община Русе

Чрез
Председателя на общински съвет Русе

От
Деян Герасимов - общински съветник от групата  
„Продължаваме Промяната-Демократична България“

Правно основание: 
чл. 33 (1) т. 4 от Закона за местното самоуправление 
и местната администрация


Питане

Относно: техническото състояние, поддръжката и безопасността на повдигнатите пешеходни пътеки по ул. „Александровска“

ГОСПОДИН КМЕТ,

Във връзка с правомощията ми като общински съветник и на основание чл. 33, ал. 1, т. 4 от ЗМСМА поставям въпроси относно техническото състояние и поддръжката на повдигнатите пешеходни пътеки по ул. „Александровска“.
Част от тези съоръжения са във видимо лошо техническо състояние. Особено отчетлив е проблемът при повдигнатите пешеходни пътеки в района на пл. „Хан Кубрат“ и при пресечката на ул. „Александровска“ с ул. „Отец Паисий“, където се наблюдават разместване и деформации на настилката, нарушени фуги и други видими повреди. За състоянието на съоръжението при пл. „Хан Кубрат“ има наблюдения и сигнали от близо две години, без проблемът да е трайно отстранен.
Тези конкретни случаи поставят и по-общия въпрос за начина, по който Община Русе следи техническото състояние на повдигнатите пешеходни пътеки, периодичността на проверките и планирането на тяхната поддръжка и ремонт.
Отделен, но свързан с темата, е случаят с новоизграденото съоръжение по ул. „Александровска“ в района на Халите. Въпреки извършеното строителство и подписания Акт обр. 15, обектът не е въведен в експлоатация, а искането за назначаване на Държавна приемателна комисия беше оттеглено.
Така по протежението на една от основните пешеходни улици в центъра на Русе едновременно са налице стари повдигнати пешеходни пътеки с видими повреди и новоизграден обект, чиято процедура по въвеждане в експлоатация остава неприключила.
В тази връзка, моля да ми отговорите на следните въпроси:
1. Извършвани ли са проверки конкретно на повдигнатите пешеходни пътеки при пл. „Хан Кубрат“ и при пресечката на ул. „Александровска“ с ул. „Отец Паисий“? Ако да - кога, какви дефекти са установени и какви действия са предприети?
2. Предвижда ли Община Русе ремонт на тези две съоръжения, какви дейности ще бъдат извършени и в какъв срок?
3. Има ли Община Русе установен ред за периодичен контрол на техническото състояние на повдигнатите пешеходни пътеки и предвижда ли да извърши цялостно обследване на тези съоръжения по ул. „Александровска“, а при необходимост и на територията на целия град?
4. Какъв е актуалният статут на обекта при Халите и какви са конкретните причини той все още да не е въведен в експлоатация?
5. Какви са причините за оттеглянето на искането за назначаване на ДПК и какви несъответствия, недостатъци или липсващи документи са установени?
6. Какви действия са предприети след оттеглянето на искането и какво остава да бъде изпълнено, за да може обектът да бъде въведен в експлоатация? В какъв срок се очаква това да стане?
7. Извършвани ли са след подписването на Акт обр. 15 допълнителни СМР или ремонтни дейности по обекта, какви, от кого и за чия сметка?
По отношение на настоящото питане бих желал да получа писмен отговор, изпратен и на следния електронен адрес: dido_ger@yahoo.com.


С уважение: …………………………………....
                                 Деян Герасимов, 
        Общински съветник от Коалиция ПП-ДБ

